દરેક માણસ યુનિક છે. દરેક માણસ બીજા માણસથી જુદો છે, અનોખો છે, અલૌકિક છે. દરેક માણસમાં અમુક તત્ત્વો હોય છે. બેઝિક હોય એ ક્યારેય બદલતું નથી. સમય, સંજોગ અને પરિસ્થિતિ મુજબ માણસમાં થોડો ઘણો ફેરફાર થાય છે, પણ છેલ્લે તો એ જેવો હોય એવું જ વર્તન કરે છે. ખરાબ માણસ જ્યારે સારો બનીને સામે આવે ત્યારે એ વધુ ખતરનાક હોય છે. સારો માણસ ખરાબ બને તો એ થોડાક સમય માટે જ હોય છે. છેલ્લે તો માણસે પોતાની મૂળ પ્રકૃતિ તરફ પાછા ફરવું જ પડતું હોય છે. એક સારો માણસ હતો. એક કિસ્સામાં તેણે અયોગ્ય વર્તન કર્યું. તેના મિત્રને આ વાતની ખબર પડી. મિત્રએ તેને કહ્યું કે, તેં જે કર્યું એવો તું છે નહીં. તેં ગમે તે કારણસર એ કર્યું હશે. ક્યારેક ગુસ્સો, નારાજગી કે ખરાબ અનુભવ આપણને ખરાબ વર્તન કરાવે છે. આપણને જ પછી સમજાય છે કે મેં આ ખોટું કર્યું. મિત્રએ કહ્યું કે, તું જેવો છે એવો જ રહેજે. બદલાવવાની કોશિશ ન કર. આપણે જેવા હોઈએ એવા રહીએ તો જ આપણને સારું લાગે. નાટકનો પણ છેવટે થાક લાગતો હોય છે. કોઈ નાટક વાસ્તવિક હોતું નથી. અભિનય કરવો પડે છે, વર્તન સહજ હોય છે.